Senere flyttet Roland mesteparten av elektronikken i den eksterne boksen over på grensesnittkortet, slik at de kunne redusere størrelsen på boksen. Følgende produkter ble utgitt på denne måten, uten integrerte wavetable-moduler: 1987-1995: MPU-IPC for IBM PC/IBM XT/IBM AT og kompatible maskiner (8-bits ISA). Den hadde en 25-pinns tilkobling for den eksterne boksen, selv om bare 9 av pinnene ble brukt. 1990-1995: MPU-IPC-T for IBM PC/IBM XT/IBM AT og kompatible maskiner(8-bits ISA). MIDI SYNC ble fjernet fra denne modellen som ble laget i Taiwan. I/O-adressen og IRQ kunne, i motsetning til den tidligere modellen, forandres med jumpere på kortet. 1989-1993: MPU-IMC for IBM PS/2s MCA-buss. Denne modellen hadde en 9-pinns tilkobling for den eksterne boksen. Det ble laget modeller hvor man kunne forandre I/O og IRQ, og modeller som hadde hardkodet adressene i maskinvaren. 1993-2000: S-MPU/AT (Super MPU) for IBM AT og kompatible maskiner (16-bits ISA). Den hadde en mini-DIN-tilkobling for den eksterne boksen. MIDI SYNC, TAPE ON, TAPE OUT og METRONOME OUT var fjernet og en ekstra MIDI IN var lagt til. 1998-2000: S-MPU-IIAT (Super MPU II) for IBM eller kompatible Plug-and-Play-datamaskiner (16-bits ISA). Den hadde en mini-DIN tilkobling for den eksterne boksen med bare en MIDI IN og en MIDI OUT.